CELEX: 32019D1002
Language: el
Date: 2019-06-14 00:00:00
Title: Απόφαση (ΕΕ) 2019/1002 του Συμβουλίου, της 14ης Ιουνίου 2019, με την οποία διαπιστώνεται ότι δεν έχουν ληφθεί αποτελεσματικά μέτρα από τη Ρουμανία σε εφαρμογή της σύστασης του Συμβουλίου της 4ης Δεκεμβρίου 2018

20.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 163/62
               
            
         ΑΠΟΦΑΣΗ (ΕΕ) 2019/1002 ΤΟΥ ΣΥΜΒΟΥΛΙΟΥ
         της 14ης Ιουνίου 2019
         με την οποία διαπιστώνεται ότι δεν έχουν ληφθεί αποτελεσματικά μέτρα από τη Ρουμανία σε εφαρμογή της σύστασης του Συμβουλίου της 4ης Δεκεμβρίου 2018
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1466/97 του Συμβουλίου (1), και ιδίως το άρθρο 10 παράγραφος 2 τέταρτο εδάφιο,
         Έχοντας υπόψη τη σύσταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Τον Ιούνιο του 2017 και τον Ιούνιο του 2018, το Συμβούλιο διαπίστωσε, σύμφωνα με το άρθρο 121 παράγραφος 4 της Συνθήκης, ότι το 2016 και το 2017 αντιστοίχως υπήρχε σημαντική παρατηρηθείσα απόκλιση από τον μεσοπρόθεσμο δημοσιονομικό στόχο της Ρουμανίας ή από την πορεία προσαρμογής προς αυτόν. Λόγω αυτών των σημαντικών αποκλίσεων, το Συμβούλιο εξέδωσε τις συστάσεις της 16ης Ιουνίου 2017 (2) και της 22ας Ιουνίου 2018 (3) συνιστώντας στη Ρουμανία να λάβει τα αναγκαία μέτρα για την αντιμετώπιση των εν λόγω αποκλίσεων.
                  
               
                     (2)
                  
                  
                     Στις 4 Δεκεμβρίου 2018 το Συμβούλιο, με την απόφαση (ΕΕ) 2018/2020 (4), κατέληξε στο συμπέρασμα ότι η Ρουμανία δεν είχε λάβει αποτελεσματικά μέτρα για να ανταποκριθεί στη σύστασή του της 22ας Ιουνίου 2018. Στη βάση αυτή, στις 4 Δεκεμβρίου 2018 το Συμβούλιο εξέδωσε αναθεωρημένη σύσταση (5) να λάβει η Ρουμανία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 4,5 % το 2019, ποσοστό που αντιστοιχεί σε ετήσια διαρθρωτική προσαρμογή ύψους 1 % του ακαθάριστου εγχώριου προϊόντος (ΑΕΠ). Συνέστησε επίσης στη Ρουμανία να χρησιμοποιήσει όλα τα έκτακτα έσοδα για τη μείωση του ελλείμματος και δήλωσε ότι τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Απριλίου 2019 για να υποβάλει η Ρουμανία έκθεση σχετικά με τα μέτρα που έλαβε ανταποκρινόμενη στη σύσταση της 4ης Δεκεμβρίου 2018.
                  
               
                     (3)
                  
                  
                     Στις 14 και 15 Μαρτίου 2019, η Επιτροπή ανέλαβε αποστολή ενισχυμένης εποπτείας στη Ρουμανία για τους σκοπούς της επιτόπιας παρακολούθησης, σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97. Η Επιτροπή, αφού διαβίβασε τα προσωρινά πορίσματά της στις ρουμανικές αρχές για να διατυπώσουν παρατηρήσεις, στις 5 Ιουνίου 2019 υπέβαλε έκθεση με τα πορίσματά της στο Συμβούλιο. Τα εν λόγω πορίσματα εν συνεχεία δημοσιοποιήθηκαν. Στην έκθεση της Επιτροπής διαπιστώνεται ότι οι ρουμανικές αρχές δεν προτίθενται να ενεργήσουν με βάση τη σύσταση του Συμβουλίου της 4ης Δεκεμβρίου 2018. Οι αρχές επιβεβαίωσαν στην Επιτροπή ότι η κυβέρνηση δεν προτίθεται να συμμορφωθεί με τη συνιστώμενη διαρθρωτική προσαρμογή. Εξακολουθούν να εστιάζονται στη διατήρηση του ονομαστικού ελλείμματος κάτω από το όριο του 3 % του ΑΕΠ που προβλέπεται στη Συνθήκη, με στόχο την αποφυγή του διορθωτικού σκέλους του Συμφώνου Σταθερότητας και Ανάπτυξης. Ο προϋπολογισμός του 2019 περιλαμβάνει στόχο για το έλλειμμα σε δεδουλευμένη βάση 2,8 % του ΑΕΠ. Σύμφωνα με τις εκτιμήσεις της ίδιας της κυβέρνησης κατά τον χρόνο της αποστολής, η εν λόγω ονομαστική τιμή συνεπάγεται διαρθρωτική προσαρμογή ύψους περίπου 0,1 % σε σύγκριση με το 2018, σημαντικά μικρότερη από τη σύσταση του Συμβουλίου.
                  
               
                     (4)
                  
                  
                     Στις 20 Απριλίου 2018, μετά τη λήξη της προθεσμίας που είχε τάξει το Συμβούλιο, οι ρουμανικές αρχές υπέβαλαν έκθεση σχετικά με τα μέτρα που έλαβαν σε εφαρμογή της σύστασης του Συμβουλίου της 4ης Δεκεμβρίου 2018. Στην έκθεση, οι αρχές επανέλαβαν ότι οι στόχοι τους για το 2019 ήταν ονομαστικό έλλειμμα 2,8 % του ΑΕΠ και μόνον οριακή μείωση του διαρθρωτικού ελλείμματος. Ο δημοσιονομικός αντίκτυπος των μέτρων που περιλαμβάνονται στην έκθεση υπολείπεται σημαντικά της απαίτησης που αναφέρεται στη σύσταση της 4ης Δεκεμβρίου 2018.
                  
               
                     (5)
                  
                  
                     Το 2019, βάσει των εαρινών προβλέψεων της Επιτροπής του 2019, η αύξηση των καθαρών πρωτογενών δημόσιων δαπανών πρόκειται να ανέλθει στο 11,6 %, πολύ πάνω από την τιμή αναφοράς για τις δαπάνες του 4,5 %. Το διαρθρωτικό ισοζύγιο αναμένεται να επιδεινωθεί κατά 0,7 % του ΑΕΠ το 2019, φθάνοντας σε έλλειμμα ίσο με 3,6 % του ΑΕΠ. Αυτό είναι το αντίθετο της διαρθρωτικής βελτίωσης ύψους 1 % του ΑΕΠ που είχε συσταθεί για το 2018. Επομένως, και οι δύο δείκτες υποδηλώνουν απόκλιση από τη συνιστώμενη προσαρμογή. Η τιμή αναφοράς για τις δαπάνες δείχνει απόκλιση της τάξης του 2,1 % του ΑΕΠ. Το διαρθρωτικό ισοζύγιο επιβεβαιώνει αυτή την ανάγνωση, υποδεικνύοντας κάπως μικρότερη απόκλιση, της τάξης του 1,7 % του ΑΕΠ. Το μέγεθος της απόκλισης που υποδεικνύεται από το διαρθρωτικό ισοζύγιο είναι μικρότερο, λόγω έκτακτων εσόδων και υψηλότερου αποπληθωριστή του ΑΕΠ. Λαμβανομένων υπόψη των εν λόγω παραγόντων, η συνολική αξιολόγηση επιβεβαιώνει την απόκλιση από τη συνιστώμενη προσαρμογή.
                  
               
                     (6)
                  
                  
                     Η προβλεπόμενη αύξηση του ελλείμματος σε σύγκριση με το 2018 οφείλεται σε μεγάλο βαθμό, όπως και τα προηγούμενα έτη, στην αύξηση των δαπανών για τις αποδοχές των δημοσίων υπαλλήλων. Στο διάστημα που μεσολάβησε από τις φθινοπωρινές προβλέψεις της Επιτροπής του 2018, στις οποίες βασίστηκε η σύσταση του Συμβουλίου της 4ης Δεκεμβρίου 2018, οι αρχές θέσπισαν και έθεσαν σε εφαρμογή νέους φόρους στους τομείς των τηλεπικοινωνιών, της ενέργειας και των τραπεζικών υπηρεσιών. Ωστόσο, οι αρχές χορήγησαν μειώσεις φόρων στον κατασκευαστικό τομέα και αύξησαν ορισμένες κοινωνικές παροχές.
                  
               
                     (7)
                  
                  
                     Αυτό οδηγεί στο συμπέρασμα ότι η ανταπόκριση της Ρουμανίας στη σύσταση του Συμβουλίου της 4ης Δεκεμβρίου 2018 υπήρξε ανεπαρκής. Η δημοσιονομική προσπάθεια υπολείπεται σημαντικά της ετήσιας διαρθρωτικής προσαρμογής κατά 1 % του ΑΕΠ για το 2019, η οποία αντιστοιχεί σε ονομαστικό ρυθμό αύξησης των καθαρών πρωτογενών δημόσιων δαπανών που δεν υπερβαίνει το 4,5 % το 2019,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ρουμανία δεν έλαβε αποτελεσματικά μέτρα σε εφαρμογή της σύστασης του Συμβουλίου της 4ης Δεκεμβρίου 2018.
         
         
            Άρθρο 2
            Η παρούσα απόφαση απευθύνεται στη Ρουμανία.
         
         
            Λουξεμβούργο, 14 Ιουνίου 2019.
            
               
                  Για το Συμβούλιο
               
               
                  Ο Πρόεδρος
               
               E.O. TEODOROVICI
            
         
         
            (1)  Κανονισμός (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (ΕΕ L 209 της 2.8.1997, σ. 1).
         
            (2)  Σύσταση του Συμβουλίου, της 16ης Ιουνίου 2017, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 216 της 6.7.2017, σ. 1).
         
            (3)  Σύσταση του Συμβουλίου, της 22ας Ιουνίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 223 της 27.6.2018, σ. 3).
         
            (4)  Απόφαση (EE) 2018/2020 του Συμβουλίου, της 4ης Δεκεμβρίου 2018, με την οποία διαπιστώνεται ότι δεν έχει αναληφθεί αποτελεσματική δράση από τη Ρουμανία σε εφαρμογή της σύστασης του Συμβουλίου της 22ας Ιουνίου 2018 (ΕΕ L 323 της 19.12.2018, σ. 16).
         
            (5)  Σύσταση του Συμβουλίου, της 4ης Δεκεμβρίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 460 της 21.12.2018, σ. 1).